CELEX: 32021R1043
Language: fi
Date: 2021-06-24 00:00:00
Title: Komission täytäntöönpanoasetus (EU) 2021/1043, annettu 24 päivänä kesäkuuta 2021, Euroopan parlamentin ja neuvoston asetuksessa (EU) N:o 575/2013 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäsäännösten voimassaolon jatkamisesta (ETA:n kannalta merkityksellinen teksti)

25.6.2021   
               
               
                  FI
               
               
                  Euroopan unionin virallinen lehti
               
               
                  L 225/52
               
            
         KOMISSION TÄYTÄNTÖÖNPANOASETUS (EU) 2021/1043,
         annettu 24 päivänä kesäkuuta 2021,
         Euroopan parlamentin ja neuvoston asetuksessa (EU) N:o 575/2013 vahvistettujen keskusvastapuoliin liittyvistä vastuista aiheutuvia omien varojen vaatimuksia koskevien siirtymäsäännösten voimassaolon jatkamisesta
         (ETA:n kannalta merkityksellinen teksti)
         EUROOPAN KOMISSIO, joka
         ottaa huomioon Euroopan unionin toiminnasta tehdyn sopimuksen,
         ottaa huomioon luottolaitosten ja sijoituspalveluyritysten vakavaraisuusvaatimuksista ja asetuksen (EU) N:o 648/2012 muuttamisesta 26 päivänä kesäkuuta 2013 annetun Euroopan parlamentin ja neuvoston asetuksen (EU) N:o 575/2013 (1) ja erityisesti sen 497 artiklan 3 kohdan,
         sekä katsoo seuraavaa:
         
                     (1)
                  
                  
                     Jotta vältettäisiin kansainvälisten rahoitusmarkkinoiden häiriöt ja estettäisiin se, että unioniin sijoittautuneita laitoksia rangaistaan asettamalla niille suuremmat omien varojen vaatimukset olemassa olevia kolmansien maiden keskusvastapuolia koskevien tunnustamismenettelyjen aikana, asetuksen (EU) N:o 575/2013 497 artiklan 1 kohdassa vahvistetaan siirtymäkausi, jonka aikana laitokset voivat pitää kyseisiin kolmansien maiden keskusvastapuoliin liittyviä vastuita ehdot täyttäviin keskusvastapuoliin liittyvinä vastuina.
                  
               
                     (2)
                  
                  
                     Niiden kolmansien maiden keskusvastapuolten osalta, jotka jättivät tunnustamista koskevan hakemuksensa Euroopan parlamentin ja neuvoston asetuksen (EU) N:o 648/2012 (2) 25 artiklan 6 kohdan mukaisesti ennen 27 päivää kesäkuuta 2019, ja erityisesti kaikkien kolmansien maiden keskusvastapuolten osalta, jotka odottavat edelleen tunnustusta Euroopan arvopaperimarkkinaviranomaiselta (EAMV), siirtymäkauden on määrä päättyä 28 päivänä kesäkuuta 2021.
                  
               
                     (3)
                  
                  
                     Komissio ei ole vielä antanut asetuksen (EU) N:o 648/2012 25 artiklan 6 kohdan mukaisia päätöksiä joistakin lainkäyttöalueista, joille kyseiset kolmansien maiden keskusvastapuolet ovat sijoittautuneet. Tällaiset päätökset ovat ennakkoedellytys sille, että EAMV tunnustaa kolmansien maiden keskusvastapuolet. Koska kyseisiä päätöksiä ei hyväksytä 28 päivään kesäkuuta 2021 mennessä, EAMV ei voi kyseiseen päivään mennessä saattaa päätökseen tunnustamista odottavien kolmansien maiden keskusvastapuolten tunnustamismenettelyjä.
                  
               
                     (4)
                  
                  
                     Jos siirtymäkautta ei jatketa, unioniin sijoittautuneita laitoksia (tai niiden unionin ulkopuolelle sijoittautuneita tytäryrityksiä), joilla on kyseisiin kolmansien maiden keskusvastapuoliin liittyviä vastuita, vaaditaan lisäämään omia varojaan merkittävästi kyseisten vastuiden osalta. Tämä voisi johtaa siihen, että kyseiset laitokset vetäytyvät asemastaan kyseisten keskusvastapuolten suorina osallistujina tai että määrityspalvelujen tarjoaminen kyseisten laitosten asiakkaille lopetetaan ainakin tilapäisesti, mikä aiheuttaisi vakavia häiriöitä markkinoilla, joilla kyseiset keskusvastapuolet toimivat. Sen vuoksi on tarpeen jatkaa asetuksen (EU) N:o 575/2013 497 artiklan 1 kohdan b alakohdan iii alakohdan siirtymäsäännöksen voimassaoloa 12 kuukaudella 28 päivään kesäkuuta 2022 saakka.
                  
               
                     (5)
                  
                  
                     Siirtymäsäännöksen voimassaolon jatkaminen antaisi komissiolle aikaa saattaa päätökseen vastaavuusarviointinsa asetuksen (EU) N:o 648/2012 25 artiklan 6 kohdan mukaisesti ja hyväksyä vastaavuuspäätökset, kun niiden edellytykset täyttyvät. Samalla EAMV saisi aikaa tunnustaa asianomaiset kolmansien maiden keskusvastapuolet. Jos komissio ei hyväksyisi myönteistä vastaavuuspäätöstä, voimassaolon jatkaminen jättäisi laitoksille aikaa valmistautua asianmukaisesti asetuksen (EU) N:o 575/2013 497 artiklan 1 kohdassa säädetyn siirtymäkauden päättymiseen.
                  
               
                     (6)
                  
                  
                     Tätä asetusta olisi sovellettava ensimmäisestä nykyisen siirtymäkauden päättymistä seuraavasta päivästä.
                  
               
                     (7)
                  
                  
                     Tässä asetuksessa säädetyt toimenpiteet ovat Euroopan pankkikomitean lausunnon mukaiset,
                  
               ON HYVÄKSYNYT TÄMÄN ASETUKSEN:
         
            1 artikla
            Jatketaan asetuksen (EU) N:o 575/2013 497 artiklan 1 kohdan b alakohdan iii alakohdassa tarkoitettua siirtymäkautta 28 päivään kesäkuuta 2022.
         
         
            2 artikla
            Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
            Sitä sovelletaan 29 päivästä kesäkuuta 2021.
         
         
            Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
            Tehty Brysselissä 24 päivänä kesäkuuta 2021.
            
               
                  Komission puolesta
               
               
                  Puheenjohtaja
               
               Ursula VON DER LEYEN
            
         
         
            (1)  EUVL L 176, 27.6.2013, s. 1.
         
            (2)  Euroopan parlamentin ja neuvoston asetus (EU) N:o 648/2012, annettu 4 päivänä heinäkuuta 2012, OTC-johdannaisista, keskusvastapuolista ja kauppatietorekistereistä (EUVL L 201, 27.7.2012, s. 1).